বাবা আর ভাইদের সঙ্গে ছোটবেলা থেকেই কোরবানির জন্য গরু কিনতে হাটে যেতাম। সেই ধারাবহিকতা এখনো বজায় আছে। প্রতিবছরের মতো এবারেরও ঈদের আগে বেশ কয়েকবার হাটে যেতে হবে আমাকে।    আমাদের বাসার পাশেই কোরবানির গরু-ছাগলের হাট বসে। যেদিন থেকে হাটে বসে, সেদিন থেকেই শুরু হয় আমার হাটে যাওয়া। তখন থেকেই শুরু হয় গরু দেখা। সবচেয়ে ভালো গরুটা দেখে রাখি আগে থেকে। যেহেতু বাসায় গরু রাখার জায়গা নেই, আর সে কারণেই আগে থেকে গরু কেনা হয় না। ঈদের আগের দিন পর্যন্ত অপেক্ষার পর টুক করে হাটে গিয়ে পছন্দ করা গরুটাকে কিনে আনি। তারপর ভালো করে সাজিয়ে গলায় মালা পরিয়ে বাসার আশপাশে ঘুরিয়ে নিয়ে বেড়াই। সবাই দেখে আর তারিফ করে মনে মনে।    একবার সদ্যকেনা গরুটাকে সাজিয়ে বাসার আশেপাশে যখন ঘুরানো হচ্ছে এমন সময়  একটি গাড়ির হর্ণ শুনে গরুটা ভয়ানক আতঙ্কিত হয়ে দিলো দৌড়। আমরা বুঝতে পারিনি যে গরুটা একটু পাগলা কিসিমেরই ছিলো। তারপরে অনেক কষ্ট বিস্তর হ্যাপা সামলে গরুটাকে আবার ধরে নিয়ে আসি বাড়ি।